KIRJALLINEN KYSYMYS E-1027/98 komissiolle esittäjä(t): Hiltrud Breyer (V) (6. huhtikuuta 1998)

Aihe: Geenimanipuloitujen kasvien leviämisen ja viljelyn vaikutus mehiläishoitoon

1. Onko komissio tietoinen siitä, että geenimanipuloitujen kasvien leviäminen ja viljely vaikuttaa mehiläishoitoon?

2. Onko komissio tietoinen Ranskasta saaduista tuloksista, joiden mukaan hyönteisten suhteen vastustuskykyisten kasvien viljely johtaa siihen, että mehiläiset eivät kahden viikon jälkeen pysty enää haistamaan villejä kukkia ja että ne kuolevat normaalia aiemmin?

3. Mitä johtopäätöksiä komissio vetää tästä?

4. Onko komissio tietoinen siitä, että geenimanipuloitujen kasvien siitepölyn kulkeutuminen ilmassa aiheuttaa risteytyksiä?

5. Onko komissio tietoinen siitä, että hunajassa on 1 % siitepölyä, ja näin valmistetaan tahattomasti hunajaa, joka sisältää geneettisesti muunnettuja osatekijöitä?

6. Tietääkö komissio, että nämä geenimuutokset ovat osoitettavissa ja että ne kuuluvat uuselintarvikkeista annetun asetuksen piiriin?

7. Koska mehiläishoitajat eivät voi vaikuttaa tähän haittaan silloin, kun geneettisesti muunnetut kasvit leviävät, miten asiaa voidaan säännellä?

8. Onko komissio samaa mieltä siitä, että viljeltäessä geneettisesti muunnettuja kasveja suuressa mittakaavassa mehiläishoitaja ei pysty enää toimittamaan hunajaa, joka ei sisällä geneettisesti muunnettuja ainesosia?

9. Onko komissio tietoinen siitä, että tämä on myös vastoin asetusta KOM(97) 747, jota ei voi tosiasiallisesti enää soveltaa, koska tahattomia geeniteknologisia epäpuhtauksia ei voi sulkea pois?

10. Onko komissio tietoinen siitä, että tämä aiheuttaa siirtymäkustannuksia mehiläishoitajille, jotka eivät ole valmiita hyväksymään hunajansa ¨pakollista¨ geneettistä muutosta? Mitä taloudellisia korvauksia on kaavailtu?

11. Onko komissio tietoinen sellaisten mehiläishoitajien vaikeasta tilanteesta, jotka pyrkivät toteuttamaan kuluttajien toivomusta geeniteknologiasta vapaista tuotteista (80 % haastatelluista suhtautuu kielteisesti geneettisesti muunnettuihin tuotteisiin), ja mehiläishoitajien näköalattomasta tilanteesta, koska he eivät voi enää taata tuotteidensa olevan vapaita geeniteknologiasta? Mitä johtopäätöksiä komissio vetää tilanteesta?

Komission puheenjohtajan Jacques Santerin komission puolesta antama vastaus (8. kesäkuuta 1998)

Komissio on selvillä tutkimuksista, joita on viime aikoina tehty geneettisesti muunnettujen kasvien viljelyn mahdollisista vaikutuksista mehiläisiin. Kyseisen viljelyn vaikutukset hyönteisiin ovatkin jatkuvan tutkimuksen kohteena. Bioteknologiaohjelman puitteissa (1994-1998) ((EYVL L 361, 31.12.1994. )) on rahoitettu 1996 aloitettua hanketta, jossa tutkitaan siirtogeenisten kasvien vaikutusta hyötyhyönteisiin. Hankkeen yhteydessä on kehitelty testejä, joiden avulla voidaan selvittää, onko yhdistelmäproteiineilla vaikutusta mehiläisiin. Kysyjälle toimitetaan pyydettäessä yksityiskohtaiset tiedot tästä hankkeesta.

Geneettisesti muunnettujen organismien tarkoituksellisesta levittämisestä ympäristöön 23. huhtikuuta 1990 annetun neuvoston direktiivin 90/220/ETY ((EYVL L 117, 8.5.1990. )) mukaisessa ympäristövaaran arvioinnissa on otettava huomioon kaikki vaikutukset, jotka saattavat olla haitaksi ympäristölle. Jos geneettisesti muunnettua organismia sisältävän hyväksytyn tuotteen aiheuttamista vaaroista saadaan uutta tietoa, tuotteen valmistajan tai sen, joka tuo tuotteen yhteisön alueelle, on kyseisen direktiivin 11 artiklan 6 kohdan mukaan ilmoitettava asiasta sen jäsenvaltion viranomaisille, jossa tuote ensimmäisen kerran saatetaan markkinoille, ja toteutettava ihmisten terveyden ja ympäristön suojelemiseksi tarpeelliset toimenpiteet. Direktiivin 16 artiklan mukaan jäsenvaltio voi väliaikaisesti rajoittaa tuotteen käyttöä tai myyntiä taikka kieltää sen alueellaan, jos on perusteltua aihetta katsoa, että kyseinen tuote on vaaraksi ihmisten terveydelle tai ympäristölle. Komissio ei ole saanut ilmoituksia valmistajilta tai jäsenvaltioilta hyväksyttyjen geneettisesti muunnettujen organismien mahdollisista haitallisista vaikutuksista mehiläisiin.

Käytettävissä olevien tietojen perusteella komissio katsoo, että jos hunaja sisältää geneettisesti muunnetuista kasveista mehiläisten mukana kulkeutunutta siitepölyä, jota ei ole siihen erikseen lisätty, se ei ole uuselintarvikkeista ja elintarvikkeiden uusista ainesosista 27. tammikuuta 1997 annetun Euroopan parlamentin ja neuvoston asetuksessa (EY) N:o 258/97 ((EYVL L 43, 14.2.1997. )) tarkoitettu uuselintarvike.

Komissio esitti 26. heinäkuuta 1996 ehdotuksen neuvoston asetukseksi ((EYVL C 293, 5.10.1996. )) maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa annetun neuvoston asetuksen (ETY) N:o 2092/91 ((EYVL L 198, 22.7.1991. )) täydentämisestä kotieläintuotannon osalta. Asetusehdotukseen sisältyy luonnonmukaista mehiläishoitoa koskevia erityissäännöksiä, joiden mukaan jäsenvaltioiden on nimettävä ne alueet tai vyöhykkeet, joilla luonnonmukaista mehiläishoitoa on mahdollista harjoittaa liitteen I (luonnonmukaiset viljelyalueet ja luonnonalueet) luonnonmukaista viljelyä koskevien määräysten mukaisesti. Komissio esitti lisäksi 9. tammikuuta 1998 muutetun ehdotuksen, jossa 6 artiklaan on lisätty geneettisesti muunnettujen organismien ja niistä saatujen tuotteiden käyttöä luonnonmukaisessa tuotannossa koskeva yleiskielto ((EYVL C 61, 26.2.1998. )). Ehdotus on parhaillaan neuvoston käsiteltävänä. Samassa yhteydessä tutkitaan myös täytäntöönpanosäännöksiin liittyviä kysymyksiä.